b'\n_START_ARTICLE_\nLakune\n_START_PARAGRAPH_\nLakune (fra latin lacuna, \xc2\xabhull\xc2\xbb; det samme som ord som lagune) betyr tomrom, hull, og viser til et hull eller manglende tekst i et manuskript, inskripsjon, maleri eller musikalsk verk. Uttrykket brukes oftest som betegnelse p\xc3\xa5 manglende ord eller avsnitt i tekster, spesielt h\xc3\xa5ndskrevne manuskripter, eksempelvis \xc2\xabet h\xc3\xa5ndskrift med store lakuner\xc2\xbb._NEWLINE_Forvitring fra v\xc3\xa6r, klima og milj\xc3\xb8, morkne ved naturlig forr\xc3\xa5tnelse, og andre skader i gamle manuskripter eller inskripsjoner er som regel \xc3\xa5rsaken til lakuner, ved at ord, setninger, eller avsnitt mangler eller er uleselig. Palimpsest, det vil si manuskripter p\xc3\xa5 pergament som er blitt skrapet for gjenbruk, er s\xc3\xa6rlig utsatt. For \xc3\xa5 rekonstruere den opprinnelige teksten m\xc3\xa5 konteksten, sammenhengen, vurderes n\xc3\xb8ye. I papyrologi og i tekstkritikk kan det f\xc3\xb8re til motstridende rekonstruksjoner og tolkninger av det som mangler. Publiserte tekster som inneholder lakuner velger s\xc3\xa5ledes ofte \xc3\xa5 markere stedene ved parenteser, slik som i dette eksempelet: \xc2\xabH\xc3\xa6ren ankom [...] og slo leir.\xc2\xbb'